b'\n_START_ARTICLE_\nJurij Aleksejevi\xc4\x8d Gagarin\n_START_SECTION_\n\xc5\xbdivljenje\n_START_PARAGRAPH_\nGagarin se je rodil v vasi Klu\xc5\xa1ino pri G\xc5\xbeatsku, ki se od leta 1968 imenuje po njem. Poenostavljeno so navajali da je izhajal iz kme\xc4\x8dke dru\xc5\xbeine. O\xc4\x8de Aleksej Ivanovi\xc4\x8d Gagarin (1902 - 1973) je bil sicer tesar, mati Ana Timofejevna Matvejeva (1903 - 1984) pa je bila svinjarica. Star\xc5\xa1a sta delala na kolhozu. Jurij je bil tretji od \xc5\xa1tirih otrok. Njegova starej\xc5\xa1a sestra ga je pomagala vzgajati medtem ko sta star\xc5\xa1a delala._NEWLINE_Leta 1951 je Gagarin dokon\xc4\x8dal obrtno \xc5\xa1olo v Luberecku in leta 1955 industrijski tehnikum in pilotski te\xc4\x8daj v Saratovu, ki ga je organiziral Komsomol, ter postal voja\xc5\xa1ki pilot lovskega letala. V Saratovu se je u\xc4\x8dil leteti na voja\xc5\xa1kem \xc5\xa1olskem letalu Jak-18._NEWLINE_12. aprila 1961 je major Gagarin v Vostoku 1 uradno kot prvi \xc4\x8dlovek poletel okoli Zemlje (prizemlje 181\xc2\xa0km, odzemlje 327\xc2\xa0km; 108 min). Od leta 1962 je bil odposlanec Vrhovnega sovjeta ZSSR._NEWLINE_Gagarina so leta 1960 izbrali v Prvi odred kozmonavtov SZ. Skupaj s Titovom so ga kasneje izbrali za prvega sovjetskega kozmonavta, ki bo poletel v vesoljski prostor. Oba sta bila Rusa.\n_START_SECTION_\nPolet v vesolje\n_START_PARAGRAPH_\n\xc4\x8ceprav Gagarin neizpodbitno velja za prvega \xc4\x8dloveka v vesoljskem prostoru, pa obstaja teorija zarote, po kateri naj bi Rusi \xc5\xbee pred njim izstrelili dva \xc4\x8dloveka, ki naj bi umrla. Sovjetska vlada naj bi ta polet zamol\xc4\x8dala zaradi mo\xc5\xbenih slabih posledic njihovega vesoljskega programa v javnosti._NEWLINE_Gagarin in Titov, ki je bil njegov nadomestni kozmonavt, sta se 12. aprila 1961 na kozmodromu Bajkonur oblekla v oran\xc5\xbena vesoljska skafandra in se odpravila proti avtobusu, ki ju je odpeljal do izstrelitvene plo\xc5\xa1\xc4\x8dadi. Tam je bila na izstrelitev pripravljena nosilna raketa Vostok z vesoljsko ladjo Vostok 1. Gagarin se je po stopnicah povzpel do dvigala, ki ga je nato odpeljalo do vrha rakete, kjer je vstopil v vesoljsko ladjo. Strokovnjaki so nato sicer s te\xc5\xbeavo zaprli loputo v Vostok 1 in od\xc5\xa1tevanje do prvega poleta \xc4\x8dloveka v vesolje se je nadaljevalo._NEWLINE_Ob 09:07 po moskovskem \xc4\x8dasu so se v\xc5\xbegali raketni motorji prve stopnje in nosilna rakete Vostok je poletela v nebo. Dve minuti po izstrelitvi so se od druge stopnje, ki je \xc5\xa1e vedno delovala, lo\xc4\x8dile stranske rakete. Pribli\xc5\xbeno 3 minute kasneje je raketne motorje izklopila tudi druga stopnja in se lo\xc4\x8dila od zadnje raketne stopnje, ki je v\xc5\xbegala svoj raketni motor in Vostok 1 ponesla na Zemljin tir. Gagarin je kmalu zatem ob\xc4\x8dutil brezte\xc5\xbenost. Nepritrjeni predmeti, med drugim tudi kozmonavtovo pisalo, so za\xc4\x8deli prosto lebdeti v kabini plovila._NEWLINE_Gagarin je skozi okence opazoval povr\xc5\xa1je Zemlje, kjer je lahko razlo\xc4\x8dil reke in gore ter \xc4\x8drnino vesolja, kjer so se ble\xc5\xa1\xc4\x8dale zvezde. Polet Vostoka 1 je potekal popolnoma samodejno, Gagarin pa je opazoval razli\xc4\x8dne sisteme na krovu plovila in stanje sporo\xc4\x8dal na Zemljo preko radijske zveze. \xc4\x8ce bi bilo potrebno, bi sicer lahko tudi ro\xc4\x8dno upravljal vesoljsko ladjo, vendar bi pred tem moral na \xc5\xa1tevil\xc4\x8dnici odtipkati varnostno kodo (1-2-5), ki je bila shranjena v kuverti. Vesoljska ladja Vostok 1 je Zemljo obkro\xc5\xbeila enkrat in sicer na tiru z vi\xc5\xa1ino med 169 in 315 kilometri. _NEWLINE_Sporo\xc4\x8dilo o prvem poletu \xc4\x8dloveka v vesolje so sovjetske radijske postaje objavile ob 10:02, ko je bil Gagarin \xc5\xa1e vedno na tiru. Ob 10:25 po moskovskem \xc4\x8dasu pa je vesoljska ladja pred obalo Angole, pribli\xc5\xbeno 8000\xc2\xa0km od predvidenega mesta pristanka,  vklopila zaviralne motorje in se za\xc4\x8dela spu\xc5\xa1\xc4\x8dati proti Zemlji. Pri tem je pri\xc5\xa1lo do problema, ker se servisni modul ni hotel lo\xc4\x8diti od kapsule. Plovilo se je zato za\xc4\x8delo nenadzorovano obra\xc4\x8dati v vseh smereh, med vstopom pa je servisni modul kon\xc4\x8dno odpadel in tudi kapsula se je umirila._NEWLINE_Toplotni \xc5\xa1\xc4\x8dit je okroglo vesoljsko kapsulo \xc5\xa1\xc4\x8ditil med vra\xc4\x8danjem skozi gostej\xc5\xa1e plasti ozra\xc4\x8dja. Pribli\xc5\xbeno 7 kilometrov nad povr\xc5\xa1jem se je na Vostoku odprla loputa in prvi vesoljec se je katapultiral iz vesoljske ladje. Ta poteza je bila izvedena, ker bi v nasprotnem primeru Gagarin zaradi verjetnega trdega pristanka lahko utrpel hude po\xc5\xa1kodbe. Gagarin je nato, kot je bilo predvideno, 108 minut po izstrelitvi s padalom pristal blizu mesta Engels v Sovjetski zvezi. Prvi vesoljski polet s posadko v zgodovini \xc4\x8dlove\xc5\xa1tva je bil tako zaklju\xc4\x8den. Naredil je polni obhod Zemlje, vendar je zaradi vrtenja Zemlje pristal zahodneje od Bajkonurja._NEWLINE_Ko je Gagarin 12. aprila 1961 v vesoljski ladji zapu\xc5\xa1\xc4\x8dal Zemljino ozra\xc4\x8dje, naj bi baje dejal: \xc2\xbbHodil sem po vesolju, a tam nisem videl Boga.\xc2\xab\xc2\xa045 let pozneje je Valentin Petrov, sodelavec Gagarinove vesoljske akademije, ki se je prej ukvarjala z usposabljanjem vesoljcev, dal intervju moskovskem \xc4\x8dasopisu Interfax. Tam je izjavil, da je sporni stavek izrekel Nikita Hru\xc5\xa1\xc4\x8dev na nekem protiverskem partijskem sestanku: \xc2\xbbHru\xc5\xa1\xc4\x8dev je v tem \xc4\x8dasu vsaki partijski in komsomolskovski celici zadal nalogo, da \xc5\xa1iri tole propagando: \xc2\xbb\xc4\x8cemu se tako oklepate Boga? Saj je Gagarin poletel v vesolje, pa tam ni videl Boga!\xc2\xab\xc2\xa0je dejal Petrov. Te besede so s\xc4\x8dasoma namerno pritaknili Gagarinu, ki \xc2\xbbje u\xc5\xbeival veliko priljubljenost in bi iz njegovih ust ta stavek imel neverjetno velik pomen.\xc2\xab\xc2\xa0Petrov tudi ve, \xc2\xbbda je bil Jurij, kot vsi Rusi, kr\xc5\xa1\xc4\x8den, in kot vem, je bil tudi vernik, in gotovo ne bi bil izrekel takih brezverskih besed.\xc2\xab\n_START_SECTION_\nLetalska nesre\xc4\x8da in smrt\n_START_PARAGRAPH_\nNa rednem poletu se je polkovnik Gagarin pri vasi Novosjolovo blizu mesta Kir\xc5\xbea\xc4\x8d skupaj s polkovnikom Serjoginom, tedaj verjetno enim najbolj\xc5\xa1ih sovjetskih letalskih in\xc5\xa1truktorjev, ob 10:30 smrtno ponesre\xc4\x8dil pri strmoglavljenju dvosedega letala MiG-15UTI star komaj 34 let, v \xc4\x8dudnih okoli\xc5\xa1\xc4\x8dinah. _NEWLINE_Vladna preiskovalna komisija naj po nesre\xc4\x8di ne bi na\xc5\xa1la nekega posebnega vzroka. Omenjali so meteorolo\xc5\xa1ke balone, da je postalo Serjoginu slabo ipd. Obstaja tudi razli\xc4\x8dica po kateri naj bi Gagarin s Serjoginom pred poletom spil kozarec vodke. Ta razli\xc4\x8dica vzroka nesre\xc4\x8de je sme\xc5\xa1na, saj alkohola v krvi obeh pilotov niso na\xc5\xa1li. Dejstvo je, da se je letalo nenadzorovano zabilo globoko v tla. Preiskava leta 1986 naj bi nakazala, da je turbulenca iz lovsko-prestreznega letala Su-11, ki je uporabilo dodatni potisk, povzro\xc4\x8dila nanadzorovani let Gagarinovega letala._NEWLINE_Ruski dokumenti iz leta 2003 so pokazali, da je KGB izvedel lastno preiskavo nesre\xc4\x8de, poleg uradne vladne in dveh voja\xc5\xa1kih. Poro\xc4\x8dilo KGB je zavrglo razli\xc4\x8dne teorije zarote in da naj bi k nesre\xc4\x8di pripomoglo osebje letalskega opori\xc5\xa1\xc4\x8da. Zra\xc4\x8dna kontrola naj bi Gagarinu dala neto\xc4\x8dne podatke o vremenu, ki se je ob Gagarinovem letu zelo spremenilo. Posadka naj bi na krilih tudi pustila zunanje rezervoarje za gorivo. Gagarinov na\xc4\x8drtovani let bi moral potekati v jasnem vremenu in brez zunanjih rezervoarjev. Zaradi neveljavnih vremenskih podatkov naj bi pilota mislila da je njuna vi\xc5\xa1ina leta vi\xc5\xa1ja kot je bila dejansko, tako da nista mogla pravilno reagirati pri zvrtenju letala._NEWLINE_Leonov je leta 2004 v svoji knjigi Dve strani Lune in druga\xc4\x8de navedel da je njuno majhno letalo pri\xc5\xa1lo v tesni stik (10 do 20 m) z enim od dvakrat ve\xc4\x8djim tedaj \xc5\xa1e preskusnim lovcem prestreznikom Su-15, ki naj bi prebijalo zvo\xc4\x8dni zid. Leonov je tedaj blizu letel v helikopterju in naj bi sli\xc5\xa1al dva mo\xc4\x8dna poka. Omenil je tudi, da je veliko kasneje videl lastne zapiske za preiskavo, ki so jih spremenili, tako da naj bi letala letela ve\xc4\x8d km vsak sebi in ne tako tesno, da bi to povzro\xc4\x8dilo nesre\xc4\x8do. Verjame da je prvi pok pomenil prebitje zvo\xc4\x8dnega zidu, drug pa trk Gagarinovega letala. Leta 2005 so za vzrok nesre\xc4\x8de omenjali tudi odprto kabino, kar naj bi pilotoma zaradi pomanjkanja kisika onemogo\xc4\x8dilo nadzor nad letalom._NEWLINE_12. aprila 2007 je Kremelj zavrnil novo preiskavo Gagarinove smrti. Nekateri strokovnjaki, ki so bili vklju\xc4\x8deni v prvo preiskavo, so oblikovali novo teorijo na podlagi sodobne tehnologije in preiskovalnih metod. Vladni uslu\xc5\xbebenci pa niso videli nobenega razloga za za\xc4\x8detek nove preiskave. Vse dele razbitega Mig-15UTI so zbrali in shranili v zape\xc4\x8datenih sodih.'